## Carlos Mazón: “Arranca el curs escolar del canvi amb més recursos i avançant en la llibertat de les famílies”

*** Remarca que per primera vegada comença a la Comunitat Valenciana l’educació universal i gratuïta de 0 a 3 anys per a totes les famílies
* Destaca que amb l’aplicació de les primeres mesures de la Llei de llibertat educativa les famílies poden triar com i on han d’educar els seus fills
* Subratlla que este curs acadèmic disposa de “més docents, més aules específiques per a l’alumnat amb necessitats especials i la recuperació de la música en ensenyança secundària”
* Destaca l’impuls i consolidació de la Formació Professional amb més places i pràctiques formatives en empreses i autònoms des del primer any
* El president de la Generalitat ha assistit a la inauguració del curs escolar 2024-2025 en el CEIP Carles Salvador de València**

**València.**

El president de la Generalitat, Carlos Mazón, ha assenyalat que “arranca el curs escolar del canvi amb més recursos i avançant en la llibertat de les famílies” després de la seua assistència a la inauguració del curs escolar 2024-2025 en el CEIP Carles Salvador de València, on ha estat acompanyat pel conseller d’Educació, Cultura, Universitats i Ocupació, José Antonio Rovira, i l’alcaldessa de València, María José Catalá.

Carlos Mazón ha recordat que per primera vegada comença a la Comunitat Valenciana l’educació universal i gratuïta de 0 a 3 anys per a totes les famílies i ha assenyalat que “complim amb la gratuïtat i la universalitat de l’educació de 0 a 3 anys perquè és una obligació moral que té a veure amb la conciliació i la corresponsabilitat real, així com amb l’estimulació primerenca”.

En declaracions als mitjans de comunicació, Mazón ha subratllat que amb l’aplicació de les primeres mesures de la Llei de llibertat educativa enguany les famílies poden triar com i on educar els seus fills.

En este sentit, ha destacat que enguany “l’educació universal i gratuïta de 0 a 3 anys per a totes les famílies és una realitat”, al mateix temps que ha fet referència a la implantació del districte únic. Així, ha incidit en el fet que les famílies “poden triar un centre públic o privat en qualsevol punt” i ha defés que “l’educació mai pot ser universal si no és per a tots i no comença des dels 0 anys”.

En la seua intervenció, Carlos Mazón també ha assenyalat el fet que este curs acadèmic disposa de “més docents que mai amb més de 82.000 places” i més aules específiques per a l’atenció d’alumnat amb necessitats especials. El president ha matisat que “mai s’havien incorporat 41 noves aules per a xiquets amb necessitats especials”.

Igualment, ha assenyalat la recuperació de l’assignatura de Música en 3r de l’ESO com “un altre compromís moral, que contribuirà a impulsar la gran indústria musical de la Comunitat Valenciana”.

De la mateixa manera, ha defés el reconeixement de les llengües cooficials a la Comunitat Valenciana, a més de l’anglés i ha insistit en impulsar "una política de promoció del valencià davant de la imposició". Per això, ha subratllat l’aposta del Consell per reconéixer l’esforç de l’alumnat i promocionar el valencià a través de certificats automàtics amb retroactivitat al curs 2008/2009 que començaran a atorgar-se ja enguany. També ha reivindicat que amb la llibertat educativa “els alumnes podran triar la llengua en la qual s’examinen”.

**Aposta per la Formació Professional**

Carlos Mazón ha posat de manifest l’impuls i la consolidació de la Formació Professional en el Govern del canvi en la seua aposta per una ocupabilitat estable i de qualitat i que es traduïx en un augment de grups, places, pràctiques formatives en empreses, cursos d’especialització i cicles per a alumnat amb necessitats educatives específiques.

A més, ha ressaltat que, per primera vegada, els alumnes podran des del primer any fer pràctiques formatives en empreses i amb autònoms .

Fecha: 09/09/2024